নিজস্ব প্রতিবেদন: আর কারোরই বোধহয় বলার মুখ নেই, রাজ্যে শীত নাকি পড়ে না! ডিসেম্বর হতাশ করলেও, জানুয়ারি জমিয়ে দিয়েছে। শীতের দাপট কমার লক্ষণ নেই। আজও থরহরিকম্প কলকাতা। মহানগরীর সর্বনিম্ন তাপমাত্রা এগারো দশমিক এক ডিগ্রি সেলসিয়াস। হাওয়া অফিসের হিসেব বলছে, গতকালের তুলনায় তাপমাত্রা সামান্য বেড়েছে। কিন্তু গায়েগতরে তা বোঝার উপায় নেই। ঠান্ডার ঠেলায় কুপোকাত্‍ সকলে। সোয়েটার-জ্যাকেট-মাফলারেও সামাল দেওয়া যাচ্ছে না। জম্পেশ ঠান্ডার সঙ্গে কনকনে হাওয়ার জোড়া ফলায়, শীত হাড়ে হাড়ে মালুম হচ্ছে। আজ সর্বনিম্ন তাপমাত্রা স্বাভাবিকের তুলনায় তিন ডিগ্রি সেলসিয়াস কম। তাপমাত্রা আপাতত দশ-এগারোর ঘরেই ঘোরাফেরা করবে বলে জানিয়েছে আলিপুর আবহাওয়া দফতর। ফলে জাঁকিয়ে শীতের খপ্পর থেকে এখনই মুক্তি নেই। লম্বা হবে শীতের ইনিংস। কলকাতা ছাড়া দক্ষিণবঙ্গের সব জেলাতেই বিক্ষিপ্তভাবে শৈত্যপ্রবাহ  চলবে।